Woorde uit die Bybel – Openbaring (3) - www.bybelkennis.co.za
You can always give without loving, but you can never love without giving. —Amy Carmichael
J. I. Packer het 'n boek geskryf wat ons kan help: 18 Words: The Most Important Words You Will Ever Know. Ons gaan kyk na enkele van hierdie woorde.
Teksaanhalings kom uit Die Boodskap.
Wat het God aan die mens geopenbaar?
Kom ons kyk na enkele dinge wat God aan die mens geopenbaar het:
God openbaar Homself aan die mens
Van die begin van die skepping af het God Hom baie duidelik aan ons bekend gemaak. Alhoewel niemand van ons God met die blote oog kan sien nie, het Hy sy groot krag veral in die skepping aan ons kom wys (Romeine 1:20). Die hoogtepunt van sy openbaring van Homself was sekerlik die menswording van Jesus Christus.
God openbaar sy koninkryk aan ons.
Luister net na Jesus se "intreepreek": Die tyd het aangebreek, en die koninkryk van God het naby gekom. Bekeer julle en glo die evangelie (Markus 1:15). Kyk net hoeveel van Jesus se gelykenisse het met die koninkryk te doen.
God openbaar sy verbond aan ons
Doen dit, want jy behoort aan die Here. Van al die volke op die aarde het die Here jou gekies en jou sy spesiale eiendom gemaak. Jy moet daarom anders as die ander volke leef (Deuteronomium 7:6). In die Nuwe Testament kry ons 'n nuwe verbond met Jesus Christus as Middelaar. Maar nou ken julle God. Of liewer: nou ken God julle. Hoekom loop julle dan nou weer agter allerhande mensgemaakte gebruike en wette aan (Galasiërs 4:9).
God openbaar sy wet aan ons
God persoonlik skryf die tien gebooie op die kliptafels en gee dit vir Moses by Sinaiberg. Dit is sy wil vir alle mense.
God openbaar sy verlossing aan ons
Julle is ook deel van die groep mense wat Christus s'n is. Dit is so van die dag af dat julle die waarheid gehoor en besef het dat julle elke woord daarvan kan glo. Ek praat oor die goeie boodskap oor Jesus wat julle red (Efesiërs 1:13). Ons kry dieselfde in Romeine 1:16: Ek is glad nie skaam om die goeie nuus oor Jesus Christus bekend te maak nie. God se groot krag is aan die werk op elke plek waar hierdie boodskap verkondig word. Hy red elkeen wat dit glo. God red mense van dit wat hulle bedreig.